Žiadosť o financovanie z ISPA pre projekt:
“Žilina – intenzifikácia čistiarne odpadových vôd a rozšírenie kanalizácie”

Projekt “Žilina – intenzifikácia čistiarne odpadových vôd a rozšírenie kanalizácie” bol vypracovaný v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bol schválený Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedníčke vlády pre európsku integráciu - Národnej koordinátorke ISPA dňa 28. mája 2002.

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti sú štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie, mapové prílohy a projektová dokumentácia. 

Za implementáciu projektu bude zodpovedná Implementačná agentúra  environmentálnych investičných projektov Ministerstva životného prostredia SR. 

Konečným príjemcom sú Severoslovenské vodárne a kanalizácie š. p . (SeVaK).

Projekt sa bude realizovať  v meste Žilina a v Terchovskej a Rajeckej doline. Celkovo bude projekt zahŕňať 23 miestnych samospráv v žilinskom regióne (2 mestá, 21 obcí).

Celkový projekt je koncipovaný ako súbor prác pozostávajúci z piatich nezávislých častí, ktoré zvýšia efektívnosť a účelnosť zariadení zabezpečujúcich úpravu odpadových vôd v dotknutej oblasti. Časový údaj v zátvorkách indikuje začiatok/koniec realizácie jednotlivých častí projektu:

1.	časť : Rekonštrukcia čistiarne odpadových vôd (ČOV) Žilina (júl 2003/ jún 2004)
2.	časť: Vybudovanie kanalizácie v Terchovskej doline (júl 2003/ jún 2006)
3.	časť: Vybudovanie kanalizácie v Rajeckej doline (júl 2004/ jún 2006)
4.	časť: Vybudovanie kanalizácie  v dedinách Rosina a Višňové (január 2005/  december 2006)
5.	časť: Rekonštrukcia a rozšírenie kanalizácie v meste Žilina (júl 2003/ december 2005)

Základným cieľom celého projektu je :

-	vybudovanie kanalizácie v sídlach  pozdĺž Terchovskej a Rajeckej doliny
-	vybudovanie kanalizácie v obciach  Rosina a Višňové
-	vybudovanie kanalizácie v periférnych častiach mesta  Žilina a ich napojenie na existujúcu kanalizáciu ústiacu do  mestskej ČOV
-	rekonštrukcia existujúceho kanalizačného systému v meste Žilina
-	rekonštrukcia a zvýšenie výkonu mestskej ČOV zavedením vylepšených technológií

Zrealizovaním projektu sa dosiahne:

-	zvýšenie kvality rieky Váh a vodných tokov Varínka a Rajčianka   
-	zníženie znečistenia povrchových a podzemných vôd v náväznosti na existujúcu legislatívu v oblasti vodného hospodárstva
-	zvýšenie percenta populácie daného regiónu napojenej na verejný kanalizačný systém
-	zníženie prevádzkových nákladov zrekonštruovanej mestskej ČOV 
-	energetické využitie bioplynu ako vedľajšieho produktu ČOV na výrobu elektrickej energie a tepla
-	zabezpečenie dodržiavania európskych legislatívnych noriem a štandardov
-	zatraktívnenie oblasti vzhľadom na regionálny rozvoj v oblasti podnikateľských aktivít a turizmu

Zrealizovaním prvej etapy projektu sa zabezpečí požadovaná kapacita ČOV vyhovujúca zvýšenému objemu prijatých odpadových vôd  z novovybudovanej kanalizácie. Zároveň zavedením nových technológií v procese čistenia sa dosiahne kvalita vypúšťaných vôd v súlade s európskymi smernicami (91/271/EEC).

Realizácia projektu prispeje k uplatňovaniu nasledovných smerníc Európskej únie:

•	2000/60/EEC rámcová smernica o vodách
•	91/271/EEC o čistení mestských odpadových vôd
•	75/440/EEC o kvalite povrchovej vody určenej na odber pitnej vody
•	78/689/EEC o kvalite vôd pre sladkovodné ryby
•	86/278/EEC o kaloch z kanalizácií

Investičné aktivity budú pozostávať z :

1.	časť:
-    rekonštrukcia mestskej ČOV Žilina:
-	rekonštrukcia primárneho stupňa spracovania odpadových vôd
-	zvýšenie kvality biologického čistenia odpadových vôd zavedením nových technológií
-	rekonštrukcia bloku na výrobu energie z bioplynu
-	rekonštrukcia stupňa na odvodňovanie kalu
-	kompletizácia systému na kontrolu technologických procesov
-	rekonštrukcia prívodného kanalizačného systému do ČOV

2. časť:
-	vybudovanie kanalizačného systému v Terchovskej doline v celkovej dĺžke                  74,7 km (11 sídel, 21 970 užívateľov)
-	vybudovanie 7 prečerpávacích staníc
-	vybudovanie 6 prepojenia cez vodný tok Varínka
-	vybudovanie 2 prepojení cez železničnú trať

3.	časť:
-vybudovanie kanalizačného systému v Rajeckej doline v celkovej dĺžke 36,2 km (9 sídel, 12 056 užívateľov)
- vybudovanie 2 prečerpávacích staníc
- vybudovanie 2 prepojení cez vodný tok
- vybudovanie 1 prepojenia cez železničnú trať

4.	časť:
-	vybudovanie kanalizačného systému v celkovej dĺžke 14,5 km (2 osady – Višňové, Rosinka, 5 271 napojených užívateľov)

5.	časť: 
-  rekonštrukcia 2,6 km kanalizačného systému (mesto Žilina, 10 000 napojených užívateľov)
-	vybudovanie 22,65 km kanalizačného systému v periférii mesta Žilina
-	vybudovanie 3 prečerpávacích staníc
-	vybudovanie 2 prepojení  cez vodný tok

V celkovom objeme  projekt zabezpečí rozšírenie a rekonštrukciu kanalizácie v dotknutých oblastiach v celkovej  dĺžke 153 450 m s 12 prečerpávacími stanicami. Realizáciou tohoto projektu sa umožní napojenie 49 297 nových užívateľov na verejnú kanalizačnú sieť.

V súčasnosti je na verejnú kanalizáciu v regióne napojených 57 % obyvateľstva.  Po zrealizovaní projektu sa  táto hodnota zvýši na  85%.

Celkové rozpočtové náklady projektu 					23 700 000 eur
Požadovaný grant z ISPA							  9 804 000 eur
Národné spolufinancovanie (štátny rozpočet) 				  4 902 000 eur
Národné spolufinancovanie (konečný príjemca)			  8 994 000 eur

Požadovaný grant ISPA je 50 % oprávnených nákladov na zrealizovanie projektu. Celkové oprávnené náklady pre určenie ISPA grantu predstavujú 19 608 000 eur.

Výška spolufinancovania bola určená na základe ekonomickej a finančnej analýzy a v súlade s pokynmi pre hospodárenie s ISPA (uznesenie vlády č. 1114/2001). 

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo (2,06 % priemerného príjmu) je vnútorná miera finančnej návratnosti celého projektu 2,27 %.

Začiatok výstavby projektu je plánovaný v júli 2003, ukončenie sa plánuje v decembri 2006.

Počas fázy výstavby projektu bude priamo vytvorených 120 pracovných. Po ukončení výstavby projektu priamo vznikne 20 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.